आयकर नोटिस का मोदी ने किया कड़ा विरोध  
सूत्रों ने दावा किया, प्रधानमंत्री मोदी की इस बात से सहमत थे कि ऐसा नहीं होना चाहिए था। उन्होंने   मामले की जांच पड़ताल का वादा किया।
गुजरात के मुख्यमंत्री नरेंद्र मोदी ने शुक्रवार को प्रधानमंत्री मनमोहन सिंह से भेंट की और वाइब्रेंट गुजरात सम्मेलन के दौरान हुए अनुबंधों को लेकर आयकर विभाग की ओर से राज्य सरकार को नोटिस भेजे जाने पर विरोध जताया।  आयकर विभाग ने अपने नोटिस में इस सम्मेलन में हुए सभी करारों का ब्यौरा मांगा हैं। इस सम्मेलन में कंपनियों ने गुजरात में 1000 करोड़ रूपए से अधिक का निवेश करने का वादा किया था। मुख्यमंत्री के कार्यालय के सूत्रों ने बताया कि अहमदाबाद के भारतीय प्रबंधन संस्थान के वार्षिक दीक्षांत समारोह में आए सिंह से मोदी ने सर्किट हाउस में भेंट की और आयकर विभाग के नोटिस को लेकर कड़ा विरोध जताया।  सूत्रों ने दावा किया, प्रधानमंत्री मोदी की इस बात से सहमत थे कि ऐसा नहीं होना चाहिए था। उन्होंने मामले की जांच पड़ताल का वादा किया। यह भेंट प्रधानमंत्री के कार्यक्रम में निर्धारित नहीं थी। आयकर विभाग ने राज्य को भेजे अपने पत्र में लिखा है कि वाइब्रेंट गुजरात सम्मेलन, 2011 के सिलसिले में जांच लंबित है और गुजरात सरकार के साथ विभिन्न कोरपोरेट निकायों की ओर से किए गए करारों के ब्यौरों के परीक्षण की जरूरत है।